和裴令公一日日一年年雜言見贈
作者：白居易
朝代：唐

paragraphs: 一日日，作老翁。
一年年，過春風。
公心不以貴隔我，我散唯將閑伴公。
我無才能忝高秩，合是人間閑散物。
公有功德在生民，何因得作自由身。
前日魏王潭上宴連夜，今日午橋池頭遊拂晨。
山客硯前吟待月，野人尊前醉送春。
不敢與公閑中爭第一，亦應占得第二第三人。